钦定古今图书集成/方舆汇编/职方典/第1269卷 > 《弹子洞记》胡直
## 钦定古今图书集成/方舆汇编/职方典/第1269卷 > 《弹子洞记》胡直

辰溪之干溪北山有石洞，谺然张也，土人指曰：“是石
弹子洞。”昔有过者，又字之曰“元灵洞。”凡干溪众水，咸
归洞底，伏流三十里，出铜马潭，合卢溪江东去。予数
过异之，至是始单骑往观。将逼洞口，即步循乱石，攀
缘履口外，憩盘石上。仰观中巅皆峭壁，上怪石，纠拳
倒垂，若鳖首然。旁两崖峙天若双门，辟两掖焉。水落
石间，雷吼轮輷，或为镗𨱏之音，石势如动。予默坐久
之，复攀缘度数流，始抵洞中。洞高广俱可数十丈，下
遍水石。跂而外观，则见众流之归也，如归饮啖之内。
洞中之右，又一小洞，窈黝不测，则伏流入深处也。小
洞当门，有横石，负小方石，又负一巨石，其上若覆荷，
又若茄房，咸如人所置。予欲更久留，则石燕数万，秽
下不可坐也。方未入，或言秽，或言无他奇。既出，或言
奇，或言净。予曰：“噫！予未游于物之外也，又恶知净秽
之辨，奇不奇之分？”予独讶者，今时旱虐，苗几尽矣，乃
不使众流分布溉之，乃独饮啖其腹，甚非仁者泽物
之意。而或谓：“楚，水国也，水横溢连年，江汉洞庭不得
率其职，则又不若兹”洞敛而怀之之为愈也。予曰：“若
是，则洞之蓄渊矣，非予所及也。”因并记之。